b'\n_START_ARTICLE_\nLodde\n_START_SECTION_\nFiske\n_START_PARAGRAPH_\nLoddefiskets \xc3\xb8konomiske betydning \xc3\xb8kte etter sammenbruddet i sildefisket i 1969. Fangstene n\xc3\xa5dde et maksimum p\xc3\xa5 n\xc3\xa6r tre millioner tonn i 1977. Fram til bestandssammenbruddet i 1985 l\xc3\xa5 fangstene omkring to millioner tonn. Etter loddebestandens kollaps var fisket stengt 1987-1990 og har siden aldri n\xc3\xa5dd niv\xc3\xa5et fra 1970-\xc3\xa5rene. Bestandssammenbruddet i 1985 antas \xc3\xa5 ha sammenheng med veksten i bestanden av norsk v\xc3\xa5rgytende sild og innstr\xc3\xb8mming av store mengder sildeyngel til Barentshavet i 1983. _NEWLINE_Silda blir i Barentshavet til den er om lag tre \xc3\xa5r gammel, og det var derfor store mengder 1-2-\xc3\xa5rig sild i 1984 og 1985. N\xc3\xa5r loddelarvene seg ut fra kysten i l\xc3\xb8pet av sommeren, ble de utsatt for s\xc3\xa5 stor predasjon fra 1-2 \xc3\xa5rig sild og fra torskeyngel at rekrutteringen var tiln\xc3\xa6rmet null. Siden lodda d\xc3\xb8r etter gyting f\xc3\xb8rte dette til at bestanden sank med 96\xc2\xa0% i l\xc3\xb8pet av kun to \xc3\xa5r (fra 3 millioner tonn i 1984 til 0,1 millioner tonn i 1986). Gode oppvekstvilk\xc3\xa5r for sildeyngel og p\xc3\xa5f\xc3\xb8lgende innstr\xc3\xb8mming av sildelarver har funnet sted flere ganger i \xc3\xa5rene etter 1983, og har hatt en tendens til \xc3\xa5 for\xc3\xa5rsake sammenbrudd i loddebestanden. Slike sammenbrudd skjedde i 1993 og 2003 og f\xc3\xb8rte til at fisket ble stengt i \xc3\xa5rene 1994-1998 og 2004-2008._NEWLINE_Fisket etter lodde ble gjen\xc3\xa5pnet 26. januar 2009 med en total kvote p\xc3\xa5 390 000 tonn fordelt mellom Norge og Russland._NEWLINE_Norge har 60\xc2\xa0% og Russland 40\xc2\xa0%._NEWLINE_10 000 tonn av totalkvoten er avsatt til forskning etter samme fordelingsn\xc3\xb8kkel._NEWLINE_Lodderogn betraktes av mange som en delikatesse. Lodde av god kvalitet er s\xc3\xa6rlig etterspurt i det japanske markedet, men ogs\xc3\xa5 i Russland og Ukraina. I \xc3\xa5r med mye fiske blir mesteparten av lodda brukt som industrifisk, dvs. i produksjon av fiskeolje og fiskemel.'